Raataminen töissä on turhaa – tällaista työn pitäisi olla, jos tiede saisi päättää

Digitalisaatio ja globalisaatio pakottavat meidät suhtautumaan työhön ja tuottavuuteen toisin, kirjoittaa Pekko Vehviläinen.

Kestävyysvaje. Yleissitovuus. Työ on työlästä, mutta vielä kamalampaa on työttömyys; mene laiska muurahaisen tykö, katso sen menoja, ja viisastu. Otsasi hiessä sinun pitää syömän leipäsi.

Protestanttinen työetiikka ja sosiaalidemokratia nostivat maamme maailman eturivin hyvinvointivaltioksi, mutta digitalisaation aikana kurttuotsaisuus tuottaa työelämässä enemmän haittaa kuin hyötyä. Muurahaiset toteuttavat evoluution niihin ohjelmoimaa keonkasausalgoritmia. Jos niiden taaperruksesta jotain opittavaa on, niin opetus on se, että kuningatar kerää koko potin.